6.  โครงการในอนาคต

เอสซีจี เคมิคอลส์

เอสซีจีได้แจ้งตลาดหลักทรัพย์เมื่อวันที่ 23 กรกฏาคม 2551
ว่าคณะกรรมการได้เห็นชอบให้เอสซีจีลงทุนในโครงการร่วมทุนสร้างโรงงานผลิต Specialty
Elastomers ที่มีคุณสมบัติคล้ายยาง ซึ่งเป็นผลิตภัณฑ์ปิโตรเคมีปลายน้ำ กับ The Dow Chemical
Company (หรือ Dow) ประเทศสหรัฐอเมริกา ในสัดส่วนการลงทุนร้อยละ 50:50
โดยจะตั้งโรงงานในนิคมอุตสาหกรรมเอเชีย จังหวัดระยอง ทั้งนี้
การถือหุ้นของธุรกิจคิดเป็นสัดส่วนเงินลงทุนมูลค่าประมาณ 2,400 ล้านบาท ซึ่งโรงงาน
Specialty Elastomers นี้จะมีกำลังผลิต 220,000 ตันต่อปี
และคาดว่าจะสามารถเริ่มดำเนินการผลิตเชิงพาณิชย์ได้ในไตรมาสแรกของปี 2554
โดยมีฐานการตลาดทั้งในประเทศและภูมิภาคเอเชีย Specialty Elastomers
ถือเป็นผลิตภัณฑ์ที่มีมูลค่าเพิ่มสูง (High Value-Added Product) โดยมีคุณสมบัติพิเศษ
สำหรับใช้เป็น Sealant Layer ในอุตสาหกรรมบรรจุภัณฑ์และเป็นสารเพิ่มความต้านแรงกระแทก
(Impact Modification) ในอุตสาหกรรมยานยนต์ ทั้งนี้จะจัดหาวัตถุดิบจาก Naphtha
Cracker แห่งที่ 2 ของบริษัทมาบตาพุดโอเลฟินส์ จำกัด มาใช้สำหรับการผลิต

เอสซีจีได้แจ้งตลาดหลักทรัพย์เมื่อวันที่ 9 มิถุนายน 2551 ว่าบริษัทย่อย เอ็มทีพี เอชพีพีโอ
แมนูแฟคเจอริ่ง จำกัด ของบริษัทสยามสไตรีนโมโนเมอร์ จำกัด (SSMC) ได้ลงนามใน
Technology License Agreement กับ The Dow Chemical Company (หรือ Dow)
ประเทศสหรัฐอเมริกา เพื่อรับอนุญาตให้ใช้สิทธิต่างๆ
ที่เกี่ยวข้องในโครงสร้างโรงงานผลิตโพรไพลีนออกไซด์ กำลังผลิต (Nameplate) 390,000
ตันต่อปี โดยใช้เงินลงทุนจากเงินสดประมาณ 3,000 ล้านบาทของ SSMC
ซึ่งเป็นบริษัทร่วมทุนของเอสซีจี กับ Dow ในสัดส่วนการลงทุนร้อยละ 50 เท่ากัน
คาดว่าจะเริ่มดำเนินการผลิตในครึ่งปีแรกของปี 2554
โพรไพลีนออกไซด์เป็นวัตถุดิบในการผลิตผลิตภัณฑ์ที่มีมูลค่าเพิ่ม คือ โพลีออล และโพลิยูริเทน
เพื่อใช้ในอุตสาหกรรมยานยนต์ ก่อสร้าง เครื่องเรือน
ทั้งนี้จะนำวัตถุดิบในการผลิตโพรไพลีนออกไซด์มาจาก ก) โพรไพลีนจากบริษัทมาบตาพุดโอเลฟินส์
จำกัด (Naphtha Cracker แห่งที่ 2) ซึ่งเป็นบริษัทร่วมทุนของเอสซีจี กับ Dow ในสัดส่วน
67:33 และ ข) ไฮโดรเจนเปอร์ออกไซด์ จากบริษัทร่วมทุนระหว่าง Dow กับบริษัท Solvay

เอสซีจีได้แจ้งตลาดหลักทรัพย์เมื่อวันที่ 20 มีนาคม 2551 ว่าได้ลงนามในสัญญาร่วมทุนระหว่าง
เอสซีจี, Vietnam Oil and Gas Group (Petrovietnam) และ Vietnam National
Chemical Corporation (Vinachem) เพื่อลงทุนก่อสร้างโรงงาน ปิโตรเคมีระดับ
World-scale แห่งแรกจากรัฐบาลประเทศเวียดนาม โดยเอสซีจีจะลงทุนผ่านบริษัทย่อย คือ Vina
SCG Chemicals Company Limited และ บริษัทไทยพลาสติกและเคมีภัณฑ์ จำกัด (มหาชน)
(TPC) เป็นสัดส่วนร้อยละ 71 โครงการนี้จะประกอบด้วยการผลิต ก) โอเลฟินส์ กำลังผลิต 1.65
ล้านตันต่อปี ข)โพลิโอเลฟินส์ กำลังผลิต 1.45 ล้านตันต่อปี ค) คลอร์ อัลคาไลน์ กำลังผลิต
280,000 ตันต่อปี และ ง) ผลิตภัณฑ์ที่เป็นวัตถุดิบในการผลิต PVC กำลังผลิต 730,000 ตันต่อปี
นอกจากนี้ ยังรวมถึงการก่อสร้างสาธารณูปโภค เช่น ท่าเรือ คลังสินค้า และโรงไฟฟ้าด้วย
ในเบื้องต้นมูลค่าประมาณ 3,500-4,000 ล้านดอลลาร์สหรัฐ โดยจะตั้งอยู่ที่เกาะ Long Son
ในจังหวัด Ba Ria Vung Tau ทางตอนใต้ของประเทศเวียดนาม ซึ่งติดกับโรงกลั่นน้ำมันแห่งที่ 3
ของเวียดนาม เพื่อรองรับความต้องการของอุตสาหกรรมต่อเนื่อง เช่น อุตสาหกรรมยานยนต์
บรรจุภัณฑ์ และอลูมิเนียม

เอสซีจีได้แจ้งตลาดหลักทรัพย์เมื่อวันที่ 28 พฤศจิกายน 2550 ว่าได้ลงนามในสัญญา Technology
License Agreement กับ The Dow Chemical Company (หรือ Dow) ประเทศสหรัฐอเมริกา
เพื่อลงทุนในโครงการสร้างโรงงานผลิตเม็ดพลาสติก LLDPE แห่งที่ 2 ซึ่งเป็นผลิตภัณฑ์
Downstream มีกำลังการผลิต 350,000 ตันต่อปี มูลค่าการลงทุน 315 ล้านดอลลาร์สหรัฐ
(ประมาณ 10,400 ล้านบาท) โดยมีสัดส่วนหนี้สินต่อทุนอยู่ที่ 60 ต่อ 40 ทั้งนี้
เอสซีจีมีสัดส่วนการลงทุนร้อยละ 50 หรือคิดเป็นการลงทุนของเอสซีจีมูลค่าประมาณ 63
ล้านดอลลาร์สหรัฐ (ประมาณ 2,100 ล้านบาท)
คาดว่าจะสามารถเริ่มดำเนินการผลิตได้ในครึ่งปีแรกของปี 2553 โดยโรงงาน LLDPE แห่งที่ 2
นี้จะเน้นการผลิตเม็ดพลาสติก LLDPE เกรด C6 และ C8 ซึ่งเป็นผลิตภัณฑ์ที่มีมูลค่าเพิ่มสูง (High
Value-Added Product) เพื่อใช้ผลิตผลิตภัณฑ์ต่อเนื่องได้แก่ บรรจุภัณฑ์
ทั้งนี้จะนำวัตถุดิบเอททีลีนจากโรงงานโอเลฟินส์แห่งที่ 2 ซึ่งเป็นบริษัทร่วมทุน (Joint Venture)
ระหว่างเอสซีจี กับ Dow ในสัดส่วนการลงทุนร้อยละ 67 และร้อยละ 33 ตามลำดับ
มาใช้สำหรับการผลิต LLDPE

เอสซีจีได้แจ้งตลาดหลักทรัพย์เมื่อวันที่ 24 มกราคม 2550
ว่าที่ประชุมคณะกรรมการบริษัทได้อนุมัติโครงการขยายกำลังผลิตของบริษัทไทย เอ็ม เอ็ม เอ จำกัด
ซึ่งเป็นบริษัทร่วมทุนระหว่าง เอสซีจีและ Mitsubishi Rayon Company จำนวน 2 โครงการ
ได้แก่ โครงการสร้างโรงงาน MMA (Methyl Methacrylate) แห่งที่ 2 กำลังผลิต 90,000
ตันต่อปี คาดว่าจะสามารถดำเนินการผลิตได้ในไตรมาสที่ 2 ของปี 2553
และโครงการสร้างโรงงานผลิตแผ่น Continuous Cast กำลังผลิต 20,000 ตันต่อปี
คาดว่าจะสามารถดำเนินการผลิตได้ในไตรมาส 4 ของปี 2552 ทั้งนี้ MMA
จะใช้ในการผลิตผลิตภัณฑ์ต่อเนื่องสำหรับการผลิตป้ายโฆษณาและกรอบไฟของรถยนต์ในอุตสาหกรรมยานยนต์
โดยวัตถุดิบในการผลิต MMA ได้จากโรงงานโอเลฟินส์แห่งที่ 2 สำหรับแผ่น Continuous Cast
จะใช้เป็นส่วนประกอบในการผลิตแผ่นกระจายแสงสำหรับอุตสาหกรรมอิเล็กทรอนิกส์ และใช้ MMA
เป็นวัตถุดิบในการผลิต โครงการทั้ง 2 โครงการจะตั้งอยู่ที่จังหวัดระยอง
มีงบประมาณลงทุนรวมทั้งสิ้น 10,000 ล้านบาท ซึ่งเป็นเงินทุนในส่วนของเอสซีจีประมาณ 2,500
ล้านบาท

เอสซีจีได้แจ้งตลาดหลักทรัพย์เมื่อวันที่ 25 ตุลาคม 2549 ว่าได้ลงนามในสัญญาร่วมทุนกับ The Dow
Chemical Company (หรือ Dow) ประเทศสหรัฐอเมริกา เพื่อสร้างโรงงานโอเลฟินส์แห่งที่ 2
ของเอสซีจี ในประเทศไทย ซึ่งจะมีกำลังผลิตโอเลฟินส์ 1.7 ล้านตันต่อปี (เอททีลีน 900,000
ตันต่อปี โพรไพลีน 800,000 ตันต่อปี และผลิตภัณฑ์อื่นๆอีก 700,000 ตันต่อปี)
มูลค่าการลงทุนประมาณ 45,600 ล้านบาท โดยเอสซีจีถือหุ้นร้อยละ 67 ซึ่งโรงงานโอเลฟินส์แห่งที่
2 นี้จะสามารถผลิตโพรไพลีนได้มากกว่าโรงงานแรกถึงร้อยละ 75
เนื่องจากส่วนใหญ่โรงงานผลิตโอเลฟินส์ที่สร้างใหม่
จะมาจากตะวันออกกลางและใช้ก๊าซเป็นวัตถุดิบในการผลิต
ทำให้มีกำลังผลิตโพรไพลีนและผลิตภัณฑ์อื่นๆน้อย นอกจากนี้ เอสซีจี เคมิคอลส์
ยังได้ลงทุนในโครงการปลายน้ำ (Downstream) โดยถือหุ้นร้อยละ 100 มีมูลค่าการลงทุนประมาณ
17,100 ล้านบาท ซึ่งจะใช้ผลิตภัณฑ์จากโรงงานโอเลฟินส์แห่งที่ 2 เป็นวัตถุดิบ ซึ่งจะมีกำลังผลิต
HDPE รวม 400,000 ตันต่อปี และ PP รวม 400,000 ตันต่อปี ทั้งนี้
จะเน้นการใช้เทคโนโลยีที่ทันสมัย เพื่อผลิตผลิตภัณฑ์ที่มีมูลค่าเพิ่ม (High Value
Non-Commoditized Product) โดยคาดว่าโรงงานโอเลฟินส์แห่งที่ 2
และโครงการปลายน้ำจะสามารถเริ่มผลิตได้ในปี 2553
เตรียมพร้อมสำหรับการขยายฐานตลาดธุรกิจเคมีภัณฑ์ในภูมิภาคซึ่งมีความต้องการเพิ่มขึ้นอย่างต่อเนื่อง

เอสซีจีได้แจ้งตลาดหลักทรัพย์เมื่อวันที่ 2 มิถุนายน 2548
ว่าได้ลงนามในสัญญาร่วมทุนกับบริษัทปิโตรเคมีแห่งชาติของประเทศอิหร่าน บริษัท Itochu
Corporation แห่งประเทศญี่ปุ่น และบริษัทปตท. เคมิคอล จำกัด
(มหาชน)เพื่อดำเนินโครงการผลิตเม็ดพลาสติกโพลิเอททีลีนชนิดความหนาแน่นสูง หรือ HDPE
ขนาดกำลังผลิต 300,000 ตันต่อปี ในประเทศอิหร่าน มูลค่าการลงทุนประมาณ 8,820 ล้านบาท
(225 ล้านดอลลาร์สหรัฐ) โดยเอสซีจีจะมีสัดส่วนการถือหุ้นร้อยละ 38
ซึ่งโครงการนี้สอดคล้องกับกลยุทธ์การเติบโตในอนาคต (Medium Term Growth Strategy)
ของเอสซีจี และเพื่อให้สามารถขยายกำลังผลิตโดยมีต้นทุนอยู่ในระดับที่แข่งขันได้ดียิ่งขึ้น
เนื่องจากเป็นการลงทุนในแหล่งที่มีวัตถุดิบก๊าซธรรมชาติราคาต่ำ
โดยคาดว่าจะสามารถเริ่มผลิตได้ในครึ่งปีแรกของปี 2552
เพื่อรองรับตลาดธุรกิจเคมีภัณฑ์ในภูมิภาคที่มีความต้องการเพิ่มขึ้นอย่างต่อเนื่อง

โครงการสำคัญของบริษัทไทยพลาสติกและเคมีภัณฑ์ จำกัด (มหาชน) คือ
โครงการขยายกำลังการผลิตพีวีซีเรซิน สายการผลิตที่ 2 กำลังผลิต 90,000 ตันต่อปี
ที่ประเทศเวียดนามผ่านบริษัท TPC Vina Plastic and Chemicals Corporation Co.,
Ltd. (TPC Vina) เพื่อรองรับความต้องการพีวีซีในประเทศเวียดนามที่ขยายตัว
โดยใช้เครื่องจักรบางส่วนจากสายการผลิตของโรงงานสมุทรปราการที่หยุดผลิต
คาดว่าโครงการจะแล้วเสร็จภายในปี 2552 ใช้เงินลงทุนประมาณ 1,300 ล้านบาท

เอสซีจี เปเปอร์

บริษัทเอสซีจี เปเปอร์ จำกัด (มหาชน) ยังคงเน้นกลยุทธ์การเติบโตอย่างต่อเนื่อง
โดยเน้นการวางแผนกลยุทธ์การลงทุนอย่างระมัดระวัง
ทั้งการแสวงหาโอกาสในการขยายธุรกิจเพื่อให้สอดคล้องกับนโยบายของเอสซีจี
ที่ต้องการเป็นผู้นำในอาเซียน (ASEAN) รวมถึงการปรับปรุงเครื่องจักรที่มีอยู่ให้มีประสิทธิภาพสูงขึ้น
โครงการหลัก คือ โครงการขยายกำลังผลิตกล่องกระดาษลูกฟูกที่โรงงานในจ.ขอนแก่น
ในนามบริษัทไทยคอนเทนเนอร์ขอนแก่น จำกัด ซึ่งมีกำลังผลิตแผ่นกระดาษลูกฟูก 55,000 ตันต่อปี
และโครงการตั้งโรงงานผลิตกระดาษคราฟท์ที่ประเทศเวียดนาม ในนาม Vina Kraft Paper
Company Limited กำลังผลิต 220,000 ตันต่อปี

เอสซีจี ดิสทริบิวชั่น

โครงการ SCG Experience (Lifestyle Centre)
ของธุรกิจจัดจำหน่ายเพื่อเป็นศูนย์แสดงสินค้าและนวัตกรรม มูลค่าการลงทุนประมาณ 400 ล้านบาท
โดยตั้งอยู่ที่ถนนประดิษฐ์มนูธรรมและคาดว่าจะสามารถเปิดให้บริการได้ในไตรมาสที่สามของปี 2552